༄༅། །རབ་གནས་འབྲིང་པོའི་ཆོ་ག་འཁོར་ལོ་བདེ་མཆོག་ལ་སྦྱར་བ་བྱིན་རླབས་རབ་འབྱམས་བཞུགས་སོ།། ན་མོ་གུ་རུ་ཤྲཱི་ཙཀྲ་སམྦ་རཱ་ཡ། འདིར་རབ་གནས་འབྲིང་པོ་འཁོར་ལོ་བདེ་མཆོག་ལ་སྦྱར་བའི་ལུགས་ཀྱི་ངག་འདོན་གང་ཡིན་གཙོ་བོར་བརྗོད་ན། འཇམ་མགོན་ཨ་མེས་ཞབས་ཀྱིས་མཛད་པའི་རབ་གནས་ཀྱི་ཆོ་ག་དོན་གཉིས་ལྷུན་གྲུབ་སོར་བཞག དེ་ལ་བདེ་མཆོག་གི་ཁྱད་ཆོས་རྣམས་བསྒྱུར་བར་བྱ་སྟེ། གནས་ཡོ་བྱིན་བརླབས་ནས་བདག་བསྐྱེད་རྫོགས་པའི་ཆོ་ག་གསུམ་གྱི་བསྲུང་བའི་བར་དང་། རྣམ་རྒྱལ་དང་ལས་བུམ་སྒྲུབ་ཚུལ་དཀྱིལ་ཆོག་བཞིན། བསང་བ་ཐམས་ཅད་སུམྦྷ་ནིས་བྱ། ཁྲུས་བུམ་བརྒྱད་སྒྲུབ་པའི་སྐབས་ལས་སྔགས་སུམྦྷ་ནི་བཟླ། དྲག་པོའི་སྦྱང་བའི་བདེན་བདར་གྱི་སྐབས་སུ་བཅོམ་ལྡན་འདས་འཁོར་ལོ་བདེ་མཆོག་གི་དཀྱིལ་འཁོར་གྱི་ལྷ་ཚོགས་རྣམས་ཀྱི་བཀའ་བདེན་པ་དང་། ཞེས་སྦྱར། རྟེན་བསྐྱེད་ཀྱི་སྐབས་སུ། བླ་མ་ཡི་དམ་སངས་རྒྱས་བྱང་སེམས་ཆོས་སྐྱོང་ནོར་ལྷའི་སྐུ་ཐམས་ཅད་པདྨ་ཉི་མའི་གདན་གྱི་སྟེང་དུ་ཨོཾ་ཨཱཿཧཱུྃ་ལས་རྡོ་རྗེ་ཨོཾ་ཨཱཿཧཱུྃ་གིས་མཚན་པ་ཡོངས་སུ་གྱུར་པ་ལས་ལྷ་གྲངས་དང་མཉམ་པའི་རྡོ་རྗེ་སེམས་དཔའ་སྐུ་མདོག་དཀར་པོ་ཞེས་པ་ནས་སྐུ་ཅན་དུ་གྱུར་ཞེས་པའི་བར་བདག་འཇུག་སློབ་དཔོན་གྱི་སྐབས་བཞིན། དཀྱིལ་འཁོར་ཡོད་ན་ནང་གི་གཙོ་འཁོར་ཐམས་ཅད་ཀྱང་འདི་བཞིན་བསྐྱེད། ཆོས་པོ་ཏི་དང་། གཟུངས་དང་ཡིག་འབྲུ་རྣམས་བདག་འཇུག་གི་འོད་དཔག་མེད་བཞིན་དང་། མཆོད་རྟེན་བདག་འཇུག་གི་རྣམ་སྣང་བཞིན་བསྐྱེད་པ་ཞུ་བ་ལས་མཆོད་རྟེན་དུ་གྱུར་པའི་ནང་པདྨ་ཉི་མའི་གདན་ལྔ་ལ་རྣམ་སྣང་དབུས་བཞུགས་ཀྱི་རིགས་ལྔ་བདག་འཇུག་བཞིན་བསྐྱེད། ཐུན་མོང་མ་ཡིན་པའི་ཆོས་སྐྱོང་གི་སྐུ་རྣམས་མི་བསྐྱེད་པ་དང་། གཙུག་ལག་ཁང་། རྣམ་སྣང་བསྐྱེད་ཞུ་གཙུག་ལག་ཁང་དུ་གྱུར་ནང་རིགས་ལྔ་བསྐྱེད་པ་སོགས་མཆོད་རྟེན་དང་འདྲ་བ་ལས་མཆོད་རྟེན་གྱི་ཁྱད་ཆོས་དོར་བའི་བྱང་ཤར་དུ་ཆོས་སྐྱོང་ཤར་ལྷོར་ནོར་ལྷ་བསྐྱེད་པ་སོགས་འདྲ།
་་་་་ལྷ་སོ་སོའི་ངོ་ཤེས་ཤིང་། མངོན་རྟོགས་བློ་ལ་ཡོད་ན་སོ་སོའི་ས་བོན་ཕྱག་མཚན་ལས་རྡོ་རྗེ་ཆོ་ག་གསུམ་བསྐྱེད་བྱ་ཞིང་ཞལ་བསྐུར་མི་དགོས།
ཡེ་ཤེས་པ་སྤྱན་འདྲེན་གྱི་སྐབས་འབར་བའི་ཕྱག་རྒྱ་དང་། ཕེཾ་བཛྲ་ས་མཱ་ཛཿ ཞེས་སྦྱར། ཛཿཧཱུྃ་བཾ་ཧོ༔ ཡང་ཡང་བརྗོད་པའི་རྗེས་སུ། མཁྱུད་རྒྱ་དང་ཡོ་ག་ཤུདྡྷའི་སྔགས་གསུམ། རང་འདྲའི་ཡེ་ཤེས་པ་དང་སངས་རྒྱས་བྱང་སེམས་བསྟིམ་པ་གཉིས་ཀ་ལ་འདྲ། རྒྱས་བཏབ་ཀྱི་སྐབས་སུ་ལྷ་ཐམས་ཅད་ཀྱི་གནས་རྣམས་སུ་ཟླ་བའི་དཀྱིལ་འཁོར་རེ་རེའི་སྟེང་དུ་ཞེས་སོགས་ནས།ཡབ་གཉིས་སུ་མེད་པར་གྱུར། ཅེས་པའི་བར་གྱི་ཡབ་ཡུམ་གྱི་གོ་ཆ་བཀོད། དབང་བསྐུར་བ་ནི། རང་གི་སྙིང་གའི་ས་བོན་ལས་འོད་ཟེར་འཕྲོས་པས་དབང་གི་ལྷ་འཁོར་ལོ་བདེ་མཆོག་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་མདུན་གྱི་ནམ་མཁར་ཕེཾ་བཛྲ་ས་མཱ་ཛཿ ཞེས་པས་སྤྱན་དྲངས།
་་་་་མཚན་སྔགས་སྔོན་འགྲོའི་ཕྱི་མཆོད་དང་ཡིད་མཆོད་བདག་མདུན་གྱི་དབང་ལྷ་སྤྱན་འདྲེན་སྐབས་ལྟར་བྱས་ལ།
ཧེ་རུ་ཀ་དཔལ་དབང་བསྐུར་བ། །འགྲོ་བ་སྐྱོབ་ཕྱིར་གཟི་བརྗིད་ཅན། །ཇི་ལྟར་ཡོན་ཏན་འབྱུང་གནས་གཙོ། །དེ་བཞིན་འདི་ལ་དེང་བདག་སྩོལ་ཅིག །ཅེས་པ་ལན་གསུམ་གྱིས་གསོལ་བ་བཏབ། ལས་བུམ་གྱི་ཆུ་དང་སྭ་བྷཱ་ཝས་རྟེན་རྣམས་སྦྱངས། རྟེན་དང་དབང་རྫས་རྣམ་རྒྱལ་བུམ་པའི་ཆུ་མི་དམིགས་ཏེ། ཞེས་པ་ནས། ཆུར་གྱུར་གྱི་བར་བདག་འཇུག་བཞིན། དབང་ལྷ་གོང་དུ་སྤྱན་དྲངས་ཚར་བས་འདིར་མི་འདྲེན་པ། ཁྱེད་རྣམས་ཀྱི་ཞེས་སོགས་གསོལ་བཏབ་ནས། སྤྱན་དྲངས་ཏེ་བར་བདག་འཇུག་བཞིན་ལ། རྟེན་རྣམས་ཀྱི་སྤྱི་བོར་ཟླ་བ་ལ་ཨོཾ་བསམ་པའི་ཞེས་ཚིག་བསྒྱུར་ནས། ནཻ་ཝི་དྱཾ་ཨཱཿཧཱུྃ་གི་བར། རྟོགས་བསྐྱེད་མི་དགོས། དེ་བཞིན་དུ་རིན་འབྱུང་ནས་རྣམ་སྣང་མིང་དབང་གི་བར་དང་། བརྟུལ་ཞུགས་གཉིས་ལའང་རིགས་འགྲེ་ཤེས་པར་བྱས་ནས། དཔའ་བོ་ཆེན་པོས་བླང་བར་གྱིས་བར། འོན་ཀྱང་གསོལ་བཏབ་རྣམས་ཀྱི་སྐབས་སུ། ཁྱེད་རྣམས་ཀྱིས་འདི་ལ་དབང་བསྐུར་བ་སྩལ་དུ་གསོལ། ཞེས་དང་། རྣམ་སྣང་མིང་དབང་ལ། རྡོ་རྗེ་སེམས་དཔའ་ཞེས་བྱ་བའི་དེ་བཞིན་གཤེགས་པའོ་ཞེས་དང་། བརྟུལ་ཞུགས་གཉིས་ཀྱི་ནང་དབང་གི་དོད་ཀྱི་སྐབས་ཐུགས་ཀར་ཡང་བསྐྱེད་པ་དང་འདྲ་བའི་ཞེས་ཚིག་བསྒྱུར་དང་། བརྟུལ་ཞུགས་དང་པོའི། དེང་ཕྱིན་ཆད་སོགས་མི་དགོས། སློབ་དཔོན་གྱི་སྐབས་སུ་རྡོ་རྗེ་ཆེ་དང་སོགས། གསང་དབང་ལ། ཇི་ལྟར་འདས་པའི་སོགས་དང་། འདི་ནི་བྱང་ཆུབ་སོགས། ཤེར་དབང་ལ། དགའ་སྟེར་གནས་སྟེར་སོགས་དང་། འདི་ནི་བྱང་ཆུབ་ནས། མྱང་བར་གྱིས་བར། བཞི་པར་ཡེ་ཤེས་འདི་ནི་སོགས་སོ། །དབང་རྫས། བུམ་ཆུ། དབུ་བརྒྱན། དཔའ་དར། རྡོར་དྲིལ། ཌཱ་མ་རུ། ཐོད་པ། ཁ་ཊྭཱཾ་ག ཚངས་སྐུ། གསང་དབང་གི་བདུད་རྩི་རྣམས་སོ་སོའི་ཚིག་བརྗོད་པ་དང་བསྟུན་རྟེན་གྱི་དྲུང་དུ་འབུལ། མཆོད་པ་ཆུ་གཉིས་ལ་བསྡུ་དགོས་པས། དྲི་མེད་ཡིད་དུའི་ཚིག་རྐང་གཉིས་པ། ལྷ་རྫས་དམ་པའི་མཆོད་ཡོན་འདི་ཞེས་པ་དང་། ལྷ་རྫས་དམ་པའི་ཞབས་བསིལ་འདི་ཞེས་པར་བསྒྱུར། གཞན་འདྲ། མཚན་སྔགས་ལ་མཆོད་སྔགས་སྦྱར་བའི་སྐབས་སུ། ཨོཾ་བྷ་ག་ཝཱན་མ་ཧཱ་ཀ་རུ་ཎི་ཀ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཡ་སྭཱཧཱ། སོགས་སུ་བསྒྱུར། ཞལ་བསྒྱུར་གྱི་སྐབས་སུ། བླ་མ་ཡི་དམ་དཀྱིལ་འཁོར་གྱི་འཁོར་ལོའི་ལྷ་ཚོགས་སངས་རྒྱས་བྱང་སེམས་ཆོས་སྲུང་ནོར་ལྷ་སོགས་རྡོ་རྗེ་སེམས་དཔར་བསྐྱེད་པ་རྣམས་འོད་དུ་ཞུ་ནས། ཞེས་དང་། གུར་ཞལ་སོགས་མི་བསྐྱོད་པར་བསྐྱེད་པ་རྣམས་ཞེས་དང་ཆོས་པོ་ཏི་དང་གཟུངས་དང་ཡིག་འབྲུ་རྣམས་འོད་དཔག་མེད་དུ་བསྐྱེད་པ་རྣམས་ཞེས་སྦྱར། སྦྱིན་བདག་བསྒོ་བའི་སྐབས་སུ་ཁྱེད་རང་རྣམས་པདྨ་ཉི་མ་འཇིགས་བྱེད་དུས་མཚན་དང་བཅས་པའི་གདན་གྱི་སྟེང་དུ་འཁོར་ལོ་བདེ་མཆོག་སྐུ་མདོག་སྔོན་པོ་ཞལ་བཞི། ཕྱག་བཅུ་གཉིས་པ་ཡུམ་རྡོ་རྗེ་ཕག་མོ་དམར་མོ་ཞལ་གཅིག་ཕྱག་གཉིས་མ་དང་མཉམ་པར་སྦྱོར་བའི་སྐུ་ཅན་དུ་གྱུར་པའི་མོས་པ་མཛོད། ཅེས་སྦྱར། གཞན་ཚང་མ་རབ་གནས་དོན་གཉིས་ལྷུན་གྲུབ་སོར་བཞག་ཡིན་ཞིང་། རྗེ་བཙུན་ས་སྐྱ་པའི་ལུགས་ལ་རབ་གནས་ཀྱི་རྒྱུད་འདི་བླ་མེད་དང་། རྣལ་འབྱོར་རྒྱུད་ཐུན་མོང་བ་ཡིན་པས་རྒྱུད་སྡེ་དེ་གཉིས་ནས་བཤད་པའི་དཀྱིལ་ཆོག་རྣམས་ལ་རབ་གནས་ཀྱི་རྒྱུད་སྦྱར་ནས་ཁྱད་ཆོས་རྣམས་ལྡེ་ཁ་བསྒྱུར་བའི་ཕྱག་ལེན་མཛད་པ་བཞིན་སྦྱར་ལ། བདེ་མཆོག་གི་རྒྱུད་ནས་བཤད་པའི་རབ་གནས་ནི་མ་ཡིན་ནོ།། །།ཞེས་པའང་ས་སྐྱ་པ་ངག་དབང་ཀུན་དགའ་བློ་གྲོས་ཀྱིས་སྦྱར།། །།

ཀུན་དགའ་བློ་གྲོས།
རབ་གནས་འབྲིང་པོའི་ཆོ་ག་འཁོར་ལོ་བདེ་མཆོག་ལ་སྦྱར་བ།

:Rare Texts of the Sakya TraditionR
Thubten